Американският президент с първо интервю след вота 30.11 . 2020 | 09 : 23 Редактор : Тодор Петров Доналд Тръмп даде първото си интервю след изборите на 3 ноември . В телефонен разговор на живо по телевизия " Фокс " , продължил около 45 минути , той повтори обвиненията си , че при изборите е имало измами . Тръмп заяви , че изборите са били " нагласени " и " пълна измама " , но според него съдиите не искат да се намесват . Водещата Мария Бартиромо насърчи държавния глава с думите , че това е отвратително и " не можем да позволим изборите в Америка да бъдат опорочени " . Тръмп отказва да признае поражението си в изборите от демократа Джо Байдън , макар вече да е в ход официалната процедура за предаване на властта , припомня ДПА , цитирана от БНР . Вместо това действащият президент реши да атакува вота в съда с надежда гласовете , подадени по пощата в ключови колебаещи се щати , да бъдат анулирани . Въпреки това почти всеки иск , подаден от кампанията на Тръмп , бе отхвърлен заради липса на доказателства . В интервюто за " Фокс " Тръмп призна , че ще бъде трудно въпросът стигне до Върховния съд .